6.		Stanovy občianskeho združenia
ako dobrovoľnej neziskovej organizácie s právnou subjektivitou,
založenej v zmysle § 3 ods. 3 a § 6 a nasl. ZoZO
§ 1
Názov združenia
Názov: „EKONÓM“
§ 2
Sídlo združenia
Sídlo: Žilina, Vysokoškolská ul. č. 1
§ 3
Poslanie a ciele činnosti
1.	Združenie prispieva k rozvoju občianskej spoločnosti v oblasti zvyšovania vzdelanostnej úrovne všetkých vrstiev obyvateľstva.
2.	Združenie sa podieľa na tvorbe a rozširovaní teoretického a praktického poznania v oblasti riadenia a ekonomiky, k rozvoju vzdelanostnej ekonomiky pre každého, kto prejaví záujem o ďalšie vzdelávanie a jeho podporu.
3.	Združenie sústreďuje finančné, materiálne a ďalšie zdroje na podporu:
–	rozvoja vedecko-výskumnej a vzdelávacej činnosti,
–	zabezpečenia odborných a vzdelávacích aktivít,
–	zabezpečovania študijných ciest a pobytov s cieľom získavania skúseností v oblasti vzdelávania a výskumnej činnosti,
–	prístrojového, materiálneho a informačného zabezpečenia predmetných činností formou finančných príspevkov na získavanie týchto zariadení alebo úhrady nákladov za ich používanie,
–	publikačnej činnosti,
–	propagačnej, poradenskej a expertíznej činnosti.
4.	Združenie dosahuje svoje ciele najmä prostredníctvom uskutočňovania rôznej formy podpory zo strany podnikateľských subjektov, darov, štrukturálnych fondov EÚ.
5.	Združenie ochraňuje práva a oprávnené záujmy svojich členov.
§ 4
Členstvo v združení
1.	Členstvo v združení je dobrovoľné. Členom združenia môžu byť fyzické osoby, ktoré dosiahli 18 rokov alebo aj právnické osoby, ktoré podporujú ciele tohto združenia a uhradia členský príspevok združenia. Výšku členského príspevku určí každý rok správna rada združenia.
2.	O prijatí a vylúčení člena rozhoduje správna rada. Nový člen je prijímaný na základe písomnej prihlášky.
3.	Riadne členstvo vzniká rozhodnutím správnej rady a zaplatením členského príspevku.
4.	Správna rada vydá novému členovi potvrdenie o členstve v združení. Združenie vedie register svojich členov.
5.	Na návrh správnej rady alebo piatich členov združenia je možné udeliť čestné členstvo v združení významným osobnostiam, ktoré významne prispievajú k zvýšeniu dobrého mena združenia. Na čestného člena sa nevzťahuje povinnosť zaplatenia vstupného členského poplatku.
6.	Zánik členstva:
a)	vystúpením zo združenia,
b)	úmrtím člena alebo zánikom právnickej osoby,
c)	zánikom združenia,
d)	vylúčením zo združenia rozhodnutím správnej rady pre hrubé porušenie záujmov združenia.
§ 5
Práva a povinnosti členov
1.	Člen združenia má právo:
a)	podieľať sa na činnosti združenia,
b)	voliť a byť volený do orgánov združenia,
c)	zúčastňovať sa na zasadnutí zhromaždenia členov a podávať návrhy na zlepšenie činnosti združenia,
d)	obracať sa na orgány združenia s podnetmi a sťažnosťami a žiadať ich o stanovisko,
e)	byť informovaný o rozhodnutiach orgánov združenia.
2.	Povinnosťami členov združenia sú najmä:
a)	dodržiavať stanovy združenia,
b)	plniť uznesenia orgánov združenia,
c)	aktívne sa podieľať na činnosti združenia,
d)	zaplatiť členský príspevok.
§ 6
Orgány združenia
Orgánmi združenia sú:
a)	zhromaždenie členov,
b)	správna rada,
c)	predseda správnej rady – štatutárny orgán združenia,
d)	revízor – revízny orgán združenia.
§ 7
Zhromaždenie členov
1.	Zhromaždenie členov je najvyšším orgánom združenia všetkých členov združenia, ktorí ku dňu zhromaždenia splnili povinnosti členov združenia, ktorý rozhoduje o programe a napredovaniu združenia.
2.	Zhromaždenie členov najmä:
a)	schvaľuje stanovy združenia,
b)	volí a odvoláva členov správnej rady,
c)	volí a odvoláva revízora združenia,
d)	schvaľuje plán činnosti združenia,
e)	schvaľuje rozpočet združenia,
f)	schvaľuje rozhodnutia správnej rady prijaté medzi jednotlivými zasadnutiami členov združenia,
g)	rozhoduje o vzniku, zlúčení a zrušení združenia.
3.	Zhromaždenie členov zvoláva správna rada podľa potreby, najmenej jedenkrát za rok. Správna rada je povinná zvolať zhromaždenie členov vždy, ak o to požiada najmenej jedna tretina členov. Zhromaždenie je uznášania schopné, ak sa na ňom zúčastní nadpolovičná väčšina členov. Na platnosť uznesenia je potrebný súhlas nadpolovičnej väčšiny zúčastnených členov. 2/3 väčšina je potrebná na zmenu stanov združenia alebo na rozhodnutie o zrušení združenia.
§ 8
Správna rada
1.	Správna rada je výkonným orgánom združenia, ktorý za svoju činnosť zodpovedá zhromaždeniu členov združenia. Riadi činnosť združenia v období medzi zasadnutiami členov združenia.
2.	Správna rada má najmenej 5 členov. Ich funkčné obdobie je 5 rokov. Každý člen má len jeden hlas. Zasadnutia správnej rady sú neverejné. Správna rada je uznášania schopná pri prítomnosti nadpolovičného počtu členov. Správna rada rozhoduje nadpolovičnou väčšinou, pri rovnosti hlasov rozhoduje hlas predsedu.
3.	Správna rada najmä:
a)	koná v mene združenia,
b)	volí a odvoláva spomedzi seba predsedu a podpredsedu,
c)	riadi a zabezpečuje činnosť združenia,
d)	zvoláva a pripravuje zasadnutia členov združenia,
e)	zodpovedá za hospodárenie združenia,
f)	vypracováva plán činnosti, správu o činnosti, návrh rozpočtu, správu o hospodárení združenia,
g)	rozhoduje o prijatí a vylúčení člena združenia,
h)	určuje odmeny zamestnancov združenia,
i)	rozhoduje o zrušení združenia, ak sa zhromaždenie členov združenia nezíde do troch mesiacov, aby rozhodla o zrušení združenia,
j)	ustanovuje likvidátora,
k)	zriaďuje výkonné orgány združenia.
Rozhodnutia správnej rady sú záväzné pre všetkých členov združenia. Zo zasadnutí správnej rady sa vyhotoví písomná zápisnica.
K zániku členstva v správnej rade dochádza:
a)	odvolaním,
b)	rezignáciou,
c)	úmrtím.
§ 9
Štatutárny orgán
1.	Štatutárnym orgánom združenia je predseda združenia volený spomedzi členov správnej rady.
2.	Predseda zvoláva a riadi zasadnutia správnej rady.
3.	Predseda zastupuje združenie vo všetkých právnych úkonoch združenia bez ďalšieho splnomocnenia. So súhlasom správnej rady môže predseda poveriť svojho zástupcu výkonom niektorých právomocí.
§ 10
Revízor
1.	Revízor je kontrolným orgánom združenia, ktorý za svoju činnosť zodpovedá zhromaždeniu združenia.
2.	Revízor je do svojej funkcie volený na obdobie troch rokov.
3.	Funkcia revízora je nezlučiteľná s členstvom v správnej rade.
4.	Revízor kontroluje hospodárenie združenia, upozorňuje správnu radu na nedostatky a navrhuje riešenia,
5.	Revízor kontroluje dodržiavanie stanov združenia a navrhuje riešenie ich porušovanie.
6.	V prípade sporu medzi orgánmi združenia a jeho členmi plní revízor funkciu rozhodcovského orgánu, ak on sám nie je spornou stranou.
§ 11
Hospodárenie združenia
1.	Združenie hospodári s majetkom združenia a v súlade s právnym poriadkom SR.
2.	Zdrojmi majetku sú:
a)	vstupný poplatok členov,
b)	príspevky členov,
c)	dobrovoľné príspevky,
d)	dary,
e)	dotácie od právnických a fyzických osôb,
f)	granty,
g)	príjmy z činnosti,
h)	výnosy z majetku.
3.	Výnosy z majetku a z vlastnej činnosti možno použiť len na zabezpečenie plnenia cieľov združenia. Združenie môže podporovať aktivity iných subjektov, pokiaľ to nie je v rozpore s cieľmi združenia.
4.	Združenie hospodári podľa schváleného rozpočtu.
§ 12
Podnikateľská činnosť združenia
Na zabezpečenie vlastných zdrojov vykonáva združenie podnikateľskú činnosť:
a)	organizácia a usporiadanie odborných a vzdelávacích aktivít,
b)	vydávanie periodickej a neperiodickej tlače,
c)	reklamná a propagačná činnosť,
d)	poradenská a expertízna činnosť.
§ 13
Zánik združenia
1.	Združenie zaniká:
a)	rozpustením alebo zlúčením združenia,
b)	právoplatným rozhodnutím Ministerstva vnútra SR.
2.	Pri zániku združenia menuje správna rada likvidátora, ktorý vykoná likvidáciu podľa pravidiel určených v osobitných predpisoch. Likvidátorom môže byť len člen združenia.
§ 14
Záverečné ustanovenia
1.	Stanovy združenia nadobúdajú účinnosť dňom schválenia zhromaždením členov združenia.
2.	Organizáciu združenia upravuje rokovací poriadok a volebný poriadok združenia.
3.	Združenie vzniká dňom registrácie MV SR.
V Žiline 15, 1. 2023
Poznámka
Občania môžu zakladať spolky, spoločnosti, zväzy, hnutia, kluby a iné občianske združenia, ako aj odborové organizácie a združovať sa v nich.
Združenia sú právnickými osobami. Do ich postavenia a činnosti môžu štátne orgány zasahovať len v medziach zákona.
Združenie vzniká registráciou.
Návrh na registráciu môžu podávať najmenej traja občania, z ktorých aspoň jeden musí byť starší ako 18 rokov. Podpíšu ho členovia prípravného výboru a uvedú v ňom svoje mená a priezviská, rodné čísla a bydliská. Ďalej uvedú, kto z členov starších ako 18 rokov je splnomocnencom oprávneným konať v ich mene. 
Návrh na registráciu musí obsahovať údaje o štatutárnom orgáne združenia alebo členoch štatutárneho orgánu združenia v rozsahu: meno, priezvisko, adresa trvalého pobytu, dátum narodenia a rodné číslo.
K návrhu pripoja stanovy vo dvoch vyhotoveniach, v ktorých musia byť uvedené:
a)	názov združenia,
b)	sídlo,
c)	cieľ jeho činnosti,
d)	orgány združenia, spôsob ich ustanovovania, určenie orgánov a funkcionárov oprávnených konať v mene združenia,
e)	ustanovenia o organizačných jednotkách, pokiaľ budú zriadené a pokiaľ budú konať vo svojom mene,
f)	zásady hospodárenia.
Práva a povinnosti člena združenia upravujú stanovy združenia.
Návrh na registráciu sa podáva Ministerstvu vnútra Slovenskej republiky.